Politiken og andre danske medier kunne i går afsløre, at DR planlægger en kæmpe digital satsning. I et lækket strategipapir står det beskrevet, at den digitale indsats vil »blive sidestillet med arbejdet med flow-tv og -radio«.

Overskriften for den nye DR-strategi er 'DR. Stadig original. Mere digital'. I fremtiden skal vi altså vende os til, at DR nedprioriterer tv og radio for i stedet at satse massivt på dr.dk, og andre digitale platforme til f.eks. mobiler og tablets.

At DR vil satse på det digitale er ingen overraskelse. Den samme udvikling har vi set på avismarkedet, hvor de traditionelle aviser har satset digitalt i takt med, at de har mistet læsere til deres trykte aviser i hobetal. I lang tid har de haft denne bane for sig selv. Men det vil DR så lave om på nu. Nu skal de frie medier åbenbart ikke bare konkurrere med hinanden, men også med en licensfinansiereret mediegigant.